FI Euroopan unionin virallinen lehti CE 84/906

(2004/C 84 E/1001)

KIRJALLINEN KYSYMYS E-0897/04

esittäjä(t): Monica Frassoni (Verts/ALE), Caroline Lucas (Verts/ALE), Jean Lambert (Verts/ALE), Patricia McKenna (Verts/ALE), Giorgio Celli (Verts/ALE), Kathalijne Buitenweg (Verts/ALE), Pasqualina Napoletano (PSE), Marco Cappato (NI), Giovanni Procacci (ELDR) ja Chris Davies (ELDR) komissiolle

(23. maaliskuuta 2004)

Aihe: Munivien kanojen suojelua koskevien direktiivien 1999/74/EY ja 2002/4/EY epäasianmukainen täytäntöönpano Italiassa

Italian hallituksen oli määrä saattaa munivien kanojen suojelua ja tuotantolaitosten rekisteröintiä koskevat direktiivit 1999/74/EY ja 2002/4/EY osaksi Italian kansallista lainsäädäntöä ja panna ne täytäntöön kyseisten direktiivien soveltamisesta 29. heinäkuuta 2003 annetulla asetuksella nro 267, joka julkaistiin 20. syyskuuta 2003 Italian hallituksen virallisessa lehdessä nro 219.

Vaikka direktiivissä 1999/74/EY säädetty määräaika (1. tammikuuta 2002) on jo kauan sitten mennyt umpeen, direktiivien saattamisessa osaksi Italian kansallista lainsäädäntöä on ilmennyt yhteisön lainsäädännön kanssa ristiriidassa olevia poikkeuksia, joista italialainen järjestö LAV on tehnyt valituksia ja jotka Italian senaatin terveysvaliokunta ja yhteisön politiikkaa käsittelevä valiokunta ovat ottaneet esille kokouksissaan.

Yhteisön lainsäädännön vastaisissa poikkeuksissa on ollut kyse muun muassa seuraavista seikoista:

— varustelemattomien häkkien rakentamista ja käyttöön ottamista, joita on säädelty direktiivillä 1. tammikuuta 2003 lähtien, koskevaan kieltoon myönnetyt poikkeukset, joita ei ole rajoitettu ajallisesti, jos häkit on tilattu 31. joulukuuta 2002 mennessä;

— varustelemattomista häkeistä 550 neliösenttimetrin suuruiseen alaan tai varustetuista häkeistä 600 neliösenttimetrin suuruiseen alaan, jonka on oltava vapaasti kanojen käytössä, on asetuksen mukaan sisällyttävä munankeräysteline, joka voi olla kahdeksan senttimetriä leveä;

— lupa pitää 12 munivaa kanaa kutakin käytettävissä olevaa neliömetriä kohti niiden kanaloiden tapauksessa, jotka ovat noudattaneet tätä järjestelmää asetuksen voimaantulopäivänä eikä 3. elokuuta 1999, kuten direktiivissä edellytetään;

— asetuksen mukaan velvoite varustaa varustetut häkit asianmukaisella materiaalilla, johon kynnet hioutuvat, riippuu siitä, onko yhteisön elinten soveltuviksi vahvistamia laitteita saatavilla markkinoilla.

Odotettaessa kyseisten direktiivien saattamista osaksi Italian lainsäädäntöä, joka selvästi jättää laajalti tilaa laittomille poikkeuksille, esimerkiksi Vivaron kunnassa Pordenonen maakunnassa rakennettiin edelleen häkkikanaloita vuoden 2003 aikana.

Voiko komissio ilmoittaa:

— mihin toimiin se aikoo ryhtyä edellä mainitussa asiassa, jotta voidaan estää edellä mainittujen laittomien poikkeuksien tahallinen hyväksikäyttö;

— aikooko se ryhtyä toimiin kyseisten poikkeuksien vaikutusten korjaamiseksi, jotta voidaan torjua mahdollisuus, että poikkeuksia hyväksikäyttävät tuottajat voivat hyötyä niistä yhteisön muiden tuottajien kustannuksella;

— aikooko se käynnistää edellä mainittujen laittomuuksien johdosta rikkomismenettelyn Italian hallitusta vastaan?

David Byrnen komission puolesta antama vastaus

(30. huhtikuuta 2004)

Koska Italia ei antanut tiedoksi täytäntöönpanolainsäädäntöönsä liittyviä toimenpiteitä ajoissa, komissio käynnisti sitä vastaan EY:n perustamissopimuksen 226 artiklan mukaisen rikkomisesta johtuvan menettelyn.

Tämä menettely päättyi sen jälkeen, kun Italia toimitti 24. syyskuuta 2003 tiedoksi 27. heinäkuuta 2003 annetun asetuksen nro 267.

Komissio oli ennen asetuksen antamista tullut tietämään, että Italian viranomaisten ehdottama teksti ei monessa merkittävässä suhteessa vastannut muutetun direktiivin vaatimuksia. Komissio puuttui asiaan lähettämällä Italian viranomaisille kirjeen, mutta hyväksytty teksti sisältää kuitenkin edelleen säännöksiä, jotka eivät komission mielestä ole yhteisön lainsäädännön vaatimusten mukaiset.

Koska komissio ei ole saanut Italian viranomaisilta vastausta kirjeeseensä, se harkitsee nyt uuden rikkomisesta johtuvan menettelyn käynnistämistä.